IZVEDBENA UREDBA KOMISIJE (EU) 2020/29

z dne 14. januarja 2020

o neodobritvi trsnih taninov Vitis vinifera kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) Komisija je 30. junija 2017 prejela zahtevek laboratorija Biomolécules et Biotechnologies Végétales (BBV) EA2106 in inštituta Institut Technique de l’Agriculture Biologique (ITAB) za odobritev trsnih taninov Vitis vinifera kot osnovne snovi. Navedenemu zahtevku so bili priloženi podatki, ki so obvezni v skladu z drugim pododstavkom člena 23(3) Uredbe (ES) št. 1107/2009.

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je 2. maja 2018 Komisiji predložila tehnično poročilo o trsnih taninih Vitis vinifera (2). Komisija je 24. junija 2019 Stalnemu odboru za rastline, živali, hrano in krmo predstavila poročilo o pregledu (3) in osnutek te uredbe o neodobritvi trsnih taninov Vitis vinifera ter pripravila končni različici navedenih dokumentov za sejo navedenega odbora 22. oktobra 2019.

(3) Iz dokumentacije, ki sta jo predložila vlagatelja, ni razvidno, da trsni tanini Vitis vinifera izpolnjujejo merila za živilo, kot je opredeljeno v členu 2 Uredbe (ES) št. 178/2002 Evropskega parlamenta in Sveta (4).

(4) V tehničnem poročilu Agencije so bili izraženi nekateri pomisleki glede trsnih taninov Vitis vinifera. Na voljo ni bilo nobene toksikološke ocene za trsne tanine Vitis vinifera, ki se uporabljajo kot fitofarmacevtsko sredstvo, zlasti v zvezi z zaščito otrok. To velja za oceno tveganja neprehranske izpostavljenosti, zlasti navzočih oseb in prebivalcev. Poleg tega ni bilo dovolj informacij za izvedbo ocene tveganja, ki jo navedena snov pomeni za okolje.

(5) Na voljo ni bilo nobeno relevantno ocenjevanje, opravljeno v skladu z drugo zakonodajo Unije, kot je navedeno v členu 23(2) Uredbe (ES) št. 1107/2009.

(6) Komisija je vlagatelja pozvala, naj predložita pripombe k tehničnemu poročilu Agencije in osnutku poročila Komisije o pregledu. Vlagatelja nista predložila pripomb.

(7) Zato, kot je zapisano v poročilu Komisije o pregledu, ni bilo ugotovljeno, da so zahteve iz člena 23 Uredbe (ES) št. 1107/2009 izpolnjene. Zato je primerno, da se trsni tanini Vitis vinifera ne odobrijo kot osnovna snov.

(8) Ta uredba ne vpliva na predložitev ponovnega zahtevka za odobritev trsnih taninov Vitis vinifera kot osnovne snovi v skladu s členom 23(3) Uredbe (ES) št. 1107/2009.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Trsni tanini Vitis vinifera se ne odobrijo kot osnovna snov.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 14. januarja 2020 Za Komisijo Predsednica Ursula VON DER LEYEN

(1) UL L 309, 24.11.2009, str. 1.

(2) EFSA (Evropska agencija za varnost hrane), 2017. Tehnično poročilo o rezultatu posvetovanja z državami članicami in EFSA o zahtevku za odobritev trsnih taninov Vitis vinifera kot osnovne snovi za uporabo v fitofarmacevtskih sredstvih za zaščito in kot repelent. Povezana objava EFSA 2018:EN-1414. 46 str. doi: 10.2903/sp.efsa.2018.EN-1414.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=SL.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).